Til Europa-Kommission

Taastrup, den 2. februar 2016
Sag 18-2014-00820 – Dok. 235513/mol\_dh

Høringssvar: European Accessibility Act

Danske Handicaporganisationer (DH) har følgende bemærkninger til høringen af direktiv om indbyrdes tilnærmelse af medlemsstaternes love og administrative bestemmelser for så vidt angår tilgængelighedskrav til produkter og tjenesteydelser:

## Overordnede bemærkninger

DH synes, det er meget positivt, at kommissionen er kommet med sit forslag til et ”tilgængelighedsdirektiv”. European Accessibility Act er et EU-initiativ, som DH har ventet på i mange år.

Mennesker med handicap møder på nuværende tidspunkt mange barrierer, der gør det meget svært at bidrage i alle samfundets aspekter. Med det rette indhold kan en europæisk ”tilgængelighedslov” være med til at ændre dette og sikre tilgængelighed for alle på tværs af grænserne i EU.

## Specifikke bemærkninger til direktivforslaget

DH mener, det er meget positivt, at forslaget indeholder forpligtelser til både fabrikant, importører, distributører og tjenesteydere. Dog mener DH, at man vil få et stærkere direktiv ved også at forpligte forhandlere.

### Anvendelsesområdet (Artikel 1)

Forslaget dækker vigtige områder inden for it-produkter og tjenesteydelser. DH mener dog, at anvendelsesområdet med fordel kan udvides til at omhandle flere områder som bl.a. det bebyggede område, husholdningsprodukter og overnatningsmuligheder.

### Definitioner (Artikel 2)

DH mener, der i direktivet skal tilføjes en definition af tjenesteydere, selvom denne allerede findes i Servicedirektivet.

### Tilgængelighedskrav (Artikel 3)

DH mener, at de krav, der stilles til det bebyggede miljø ikke er tilstrækkelige. Dette kan forbedres ved, at stille krav om, at bygningerne skal være tilgængelige. Det fjerner ikke alle barrierer, hvis f.eks. en tjenesteydelse er tilgængelighed, men bygningen, hvori den findes, er utilgængelig eller hvis man ikke kan finde frem til tilgængelige produkt/service. F.eks. skal en tilgængelig tjek-ind tjek- ud stander placeres, så man kan finde frem til den og få adgang til den.

### Grundlæggende ændringer og uforholdsmæssig stor byrde (artikel 12)

Det er meget vigtigt, at en ’uforholdsmæssig stor byrde’ ikke bliver en kattelem. Derfor skal brugen af denne artikel overvåges, og det skal sikres, at den ikke bliver misbrugt, da det vil svække direktivets formål.

En måde at gøre dette på kunne være at nedsætte et rådgivende brugerorgan nationalt, evt. også internationalt, som kan rådspørges og komme med principper, samt vurdere, om de tilgængelighedsløsninger, som tilbydes, er relevante. Et sådant organ kan både omfatte brugere udpeget af organisationer og eksperter fra ressourcecentre eller dedikerede (upartiske) rådgivningsvirksomheder med viden om de specifikke handicap.

Det er dog vigtigt at sikre, at der gennemføres en ensartet implementering, og at den dedikerede komité, som skal nedsættes under kommissionen, udsteder nogle klare og dækkende retningslinjer, som skal gælde for samtlige medlemslande.

### Fælles tekniske specifikationer (artikel 14)

Det er vigtigt, at personer med handicap inddrages i standardiseringsarbejdet, og at de får dækket deres omkostninger til deltagelse i dansk og internationalt standardiseringsarbejde. Dette er især vigtigt i forbindelse med udvikling af tilgængelighedsstandarder. I mange tilfælde foregår standardiseringsarbejdet uden inddragelse af personer med handicap og styres af virksomheder med økonomisk interesse på det pågældende område.

### Generelle principper for CE-mærkningen af produkter (Artikel 16)

Kommissionen har valgt CE-mærkning i stedet for en egentlig tilgængelighedsmærkning. Risikoen ved at benytte dette er bl.a. selvevalueringen. Evalueringen foretages ikke af tredje part. Det betyder, at et utilgængeligt produkt allerede kan være på markedet, når markedsovervågningen finder ud af, at det er utilgængeligt. Desuden er det ikke et mærke, som forbrugere forbinder med tilgængelighed. Derfor mener DH, at der skal iværksættes en form for markedsføring af CE-mærket og tilgængelighed.

### Markedsovervågning af produkter (Artikel 17)

DH mener, at de oplysninger om erhvervsdrivendes overholdelse af de gældende tilgængelighedskrav, som markedsovervågningsmyndighederne har, systematisk skal gøres tilgængelige for forbrugerne og ikke kun efter anmodning.

### Tjenesteydelsers overholdelse af kravene (Artikel 18)

Da CE-mærkning ikke kan benyttes for tjenesteydelser mener DH, at der skal udvikles et certificeringssystem for tjenesteydelser, der kan sikre, at tilgængelighedskrav overholdes.

### Anvendelighed af kravene om tilgængelighed på andre EU-retsakter (Artikel 21)

Det er vigtigt, at man i direktivet præciserer, hvordan forholdet er til andre EU-retsakter, der indeholder tilgængelighedskrav, for at sikre, at kravene supplerer hinanden og ikke risikerer at påvirke hindanden negativt.

### Håndhævelse (Artikel 25)

Muligheden for som enkeltperson at indbringe en sag for domstolene eller for de kompetente administrative myndigheder er en vigtig del af direktivet. Det skal dog understreges, at dette skal være sidste udvej. Der skal være et system, der sikrer kontrol med overholdelsen af bestemmelserne i direktivet.

### Sanktioner (Artikel 26)

Denne artikel er af afgørende betydning for forslaget. For at sikre den ønskede effekt, skal det sikres, at de nødvendige ressourcer allokeres til at håndhæve sanktionerne. Desuden mener vi, at de skal investeres i tilgængelighedsrelaterede initiativer.

### Gennemførelse (Artikel 27)

Når man tager i betragtning, at størstedelen af de produkter og tjenesteydelser, der er en del af forslaget ligger inden for det digitale område, mener vi, at den foreslåede gennemførelsesperiode på seks år er for lang. Den kan godt kortes ned. Hvis anvendelsesområdet udvides til også at omfatte det bebyggede område kan perioden derimod forlænges.

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: mol@handicap.dk.

Med venlig hilsen



Thorkild Olesen

*Formand*